คลังฐานะปึ้กพร้อมเบิกจ่ายงบ
เงินคงคลังเพียบ 2.6 แสนล้าน คลังยันไร้ปัญหาเบิกจ่ายกระตุ้นเศรษฐกิจ
30 ก.ย. 2558

เงินคงคลังเพียบ 2.6 แสนล้าน คลังยันไร้ปัญหาเบิกจ่ายกระตุ้นเศรษฐกิจ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 11 เดือนของปีงบประมาณ 2558 รัฐบาลมีรายได้ 1.95 ล้านล้านบาท สูงกว่าช่วงเดียวกันของปีก่อน 1.34 แสนล้านบาท หรือ 7.4% จากการจัดเก็บภาษีน้ำมัน ภาษีเงินได้บุคคลธรรมดา สูงกว่าช่วงเดียวกันของปีก่อน และการนำส่งสภาพคล่องส่วนเกินของกองทุนหมุนเวียน รวมถึงการนำส่งรายได้จากการประมูลคลื่นความถี่ 2.1 GHz (3จี)
ด้านการเบิกจ่ายงบอยู่ที่ 2.4 ล้านล้านบาท สูงกว่าช่วงเดียวกันของปีก่อน 1.7 แสนล้านบาท หรือ 7.6% ส่งผลให้เงินคงคลัง ณ สิ้นเดือน ส.ค. 2558 อยู่ที่ 2.65 แสนล้านบาท สะท้อนถึงฐานะการคลังอยู่ในระดับที่เข้มแข็งและเพียงพอต่อการเบิกจ่ายงบประมาณและกระตุ้นเศรษฐกิจในช่วงต่อไป
สำหรับการจัดเก็บรายได้ของรัฐบาลช่วง 11 เดือน ปีงบประมาณ 2558 สามารถจัดเก็บได้ 1.99 ล้านล้านบาท ต่ำกว่าประมาณการ 1.13 แสนล้านบาท หรือ 5.4% เนื่องจากภาษีเงินได้นิติบุคคลจัดเก็บได้ต่ำกว่าเป้าหมาย 9.64 หมื่นล้านบาท หรือ 17.2% โดยได้รับผลกระทบจากเศรษฐกิจชะลอตัว ภาษีมูลค่าเพิ่ม (แวต) จากการนำเข้า และภาษีเงินได้ปิโตรเลียม จากมูลค่าการนำเข้าที่หดตัวและราคาน้ำมันดิบลดลง ส่วนภาษีน้ำมันจัดเก็บได้สูงกว่าเป้า 5.57 หมื่นล้านบาท หรือ 92.5% และการจัดเก็บรายได้ของหน่วยงานอื่น รวมถึงการนำส่งรายได้ของรัฐวิสาหกิจยังสูงกว่าเป้า
ทั้งนี้ ช่วง 11 เดือนของปีงบประมาณ กรมสรรพากรจัดเก็บรายได้รวม 1.54 ล้านล้านบาท ต่ำกว่าประมาณการ 2.06 แสนล้านบาท หรือ 11.8% กรมสรรพสามิตจัดเก็บรายได้รวม 1.03 แสนล้านบาท สูงกว่าประมาณการ 1.69 หมื่นล้านบาท หรือ 4.4% กรมศุลกากรจัดเก็บรายได้รวม 1.05 แสนล้านบาท ต่ำกว่าประมาณการ 6,520 ล้านบาท หรือ 5.8%
นอกจากนี้ ในเดือน ส.ค. 2558 รัฐบาลจัดเก็บรายได้ 226,768 ล้านบาท ต่ำกว่าเป้า 38,377 ล้านบาท หรือ 14.5% แต่สูงกว่าเดือนเดียวกันปีก่อน 10.6%